สวัสดีค่ะ ดิฉันอายุ 22 ปี มีอาการปวดท้องล่างขวามา 2 อาทิตย์โดยไม่ทราบสาเหตุ ลองคลำบริเวณที่เจ็บดูแล้วไม่พบก้อนใดใด รับประทานยาลดกรดในกระเพาะอาหารทุกครั้งที่มีอาการ รับประทานแล้วอาการดีขึ้นแต่หลังยาหมดฤทธิ์ก็จะกลับมาเจ็บต่อ มีอาการเจ็บแปล๊บๆไม่ตลอดเวลา นั่งหรือเดินก็สามารถเกิดอาการนี้ขึ้นได้ เมื่อ 7 ปีก่อนเคยได้รับการวินิจฉัยว่าเป็นไส้ติ่งอักเสบและเข้ารับการผ่าตัด หลังผ่าตัดและตัดไหม ไม่มีการบวมแดง อักเสบหรือการติดเชื้อของแผล มีโรคประจำตัวเป็นภูมิแพ้อาการ ปฎิเสธการแพ้ยา แพ้อาหาร ปัจจุบันที่ยังมีอาการปวดท้องล่างขวานั้นสาเหตุสามารถเกิดได้จากสิ่งใด?ปัจจัยไหนที่เอื้อต่อการเกิดอาการหรือโรค?สามารถตรวจรักษาได้อย่างไร?
สวัสดีค่ะ อาการปวดท้องล่างขวา รับประทานยาลดกรดแล้วมีอาการดีขึ้นบ้าง ร่วมกับเคยผ่าตัดไส้ติ่งไปแล้วนั้น อาจจะเกิดจาก กล้ามเนื้อหน้าท้องอักเสบ มีจุดกดเจ็บชัดเจน สัมพันธ์กับท่าทาง ภาวะลำไส้อักเสบ ทำให้ปวดท้องบิด ถ่ายเหลว กระเพาะปัสสาวะอักเสบหรือกรวยไตอักเสบจะมีอาการ ปัสสาวะแสบขัด มีไข้สูง หนาวสั่น ถ้าปวดแปล๊บๆ อาจนึกถึงภาวะปลายเส้นประสาทอักเสบก็ได้ส่วนเรื่องภาวะกระเพาะอาหารหรือลำไส้เล็กอักเสบนั้น มักจะปวดจุกแน่นๆตรงลิ้นปี่หรือตรงท้องส่วนบนได้มากกว่าส่วนล่างขวาในเบื้องต้น พักผ่อน งดยกของหนัก รับประทานอาหารอ่อนๆและสุกสะอาด ดื่มน้ำมากๆ รับประทานยาแก้ปวด ยาแก้อักเสบที่ไม่ใช่สเตียรอยด์เพื่อบรรเทาอาการปวดได้ถ้าปวดมากแต่ถ้าปวดมากขึ้นเรื่อยๆ จนกินยาแก้ปวดหรือกินยาลดกรดแล้วไม่ดี ร่วมกับคลื่นไส้ อาเจียน ขับถ่ายผิดปกติด้วยนั้น ควรไปพบแพทย์เพื่อตรวจเพิ่มเติมให้ได้การวินิจฉัยที่แน่ชัด และรับการรักษาตามโรคที่เป็นต่อไป ซึ่งอาจจะต้องตรวจร่างกาย ตรวจปัสสาวะ/อุจจาระ หรือเอ็กซเรย์หน้าท้องเพิ่มเติมถ้ามีข้อบ่งชี้